古交行
作者：劉學箕
朝代：宋

paragraphs: 君居京江頭，我住武夷曲。
平生風馬牛，道路幾重複。
會面情相親，卜室欣相隣。
傾蓋一笑粲，恍然如故人。
君家義聚五百指，堂上怡怡奉甘旨。
收書萬卷不言貧，撫卹孤嫠甚勤止。
我家煢獨與君似，自我之出誰料理。
歲晚團圞未得歸，感事捫膺但增恥。
知君念我留客裏，每見時能具羞匕。
心吐肺肝所同然，尊酒論文日終晷。
古靈故家好孫子，披覿芝眉因識李。
博洽多聞世希比，頃刻龍蛇飛剡紙。
我慙學術殊不逮二君，二君愛予心良勤。
交遊情鍾固以類，愧以蕭艾聯蘭薰。
常恐此時心，易變作甘醴。
欲君持此心，淡若秋江水。
古人心交尚道義，今人利交尚權勢。
古道於今何寂寥，傷心不識古交意。
兩君姿質俱精金，百煉不改色愈明。
兩君體性如美玉，渾渾厚厚藴諸櫝。
上映亭亭巗上千歲之孤松，下方磊磊豐山百世之霜鐘。
松青不變四時色，鐘鏗一朝振文物。
予何人哉得附驥，勉勉詎敢自暴棄。
日莫長歌伐木篇，三復詩人琢磨義。